runetrust/blame-folketinget-dk huggingface dataset:
Thor Pedersen (V), 2000-12-14:
Men desværre måtte Udliciteringsrådets formand i sin rapport fra februar 2000, altså her i år, udtale om det udbudscirkulære, som den nuværende finansminister har udsendt: »Det er forstemmende, at ikke et eneste af ministerierne for alvor lever op til cirkulæret. Jeg er ikke i tvivl om, at der ligger et meget stort besparelsespotentiale her.«
Magnus Heunicke (S), 2020-06-17:
Situationen aktuelt i Hjørring viser jo bare en kommune, som i ugevis ikke har haft en eneste smittet, og det har man heller ikke i nabokommunerne, og på få dage spreder det sig til mere end 20 smittede på et plejecenter, og der er også smittede i hjemmeplejen.
Benedikte Kiær (KF), 2012-05-30:
Fru Marianne Jelved har selv som radikal leder i 2000 udtalt, at garantien, i forhold til der ikke skulle ændres noget ved folkepensionen, skulle holde frem til 2045, men nu lyder der nye toner fra De Radikale, altså at der egentlig ikke er tale om, at det er noget rigtigt forlig.
Per Clausen (EL), 2011-02-22:
Eftersom Dansk Folkeparti ikke var med i det, der skete i 2003, var det næppe udtryk for et systemskifte, men det var i hvert fald en dramatisk forandring, for man besluttede sig for at bryde med den erkendelse, som ellers havde været ganske udbredt, nemlig at vel er demokrati et temmelig besværligt, dårligt og nærmest umuligt styringssystem, men at de fleste andre indtil da havde vist sig at være dårligere.
Kim Andersen (V), 2010-04-09:
Derfor er jeg også meget glad for det tilsagn, som ministeren her har givet, om at bede Straffelovrådet om at inddrage den her problemstilling i sit arbejde med at analysere og eventuelt udvide kriminaliseringen af børneporno og fiktiv børneporno i forbindelse med rådets igangværende gennemgang af straffelovens kapitel 24.
Kristian Thulesen Dahl (DF), 2011-11-09:
Altså, kan ministeren ikke forstå, at der sidder en del kommunale repræsentanter i de her kommuner, der virkelig har set frem til at få lov til at få friere rammer og søge at udfordre, hvordan de løser kommunens opgaver, der synes, at det er mærkværdigt, at man bruger valgkampen som argument for, at man nu skubber det her frikommuneforsøg, altså hvad angår det lovgivningsmæssige, med ½ år?
Samira Nawa (RV), 2024-11-28:
De beslutninger kunne jo ligge i, at man vil bakke op om, at regeringen indkalder til forhandlinger omkring indekseringen, og det kunne også ligge i at sige: Vi vil ikke de forhandlinger, fordi velfærdsforliget fra 2006 står ved magt og det fortsat skal stå ved magt.
Søren Egge Rasmussen (EL), 2022-02-25:
Enhedslisten kan støtte lovforslaget, og vi synes, at det vil være godt, hvis vi i en udvalgsbehandling kan få nuanceret de her ting omkring vores problemer med biomasse, og se på, om der er udsigt til, at man kunne have en endnu bedre oplysning til forbrugerne om belastningen fra biomasse.
Torsten Schack Pedersen (V), 2024-02-22:
Jeg synes, det er et skråplan, når man tager sådan fat i en ordning, der har eksisteret i årtier, og en ordning, som også har gjort, at masser af danskere jo er rejst ud som au pairer rundtomkring i verden, deltaget i familiers liv, fået en kulturel oplevelse og bundet nogle bånd på tværs af landegrænser.
Henrik Dahl (LA), 2019-02-06:
findes det her liberale syn på religion ikke, og derfor er forfølgelse af det, man opfatter som religiøse afvigere, altså folk, der simpelt hen mener noget andet end regimet, og ateister, noget, der hører til dagens orden i store dele af verden, hvor der findes en kommunistisk eller islamistisk forfatning.
Jørn Jespersen (SF), 1997-11-05:
Derfor skal jeg bare sige - og så kan ministeren jo svare på det, hvis han føler anledning til det - at jeg også opfatter svaret på den måde, at der er tale om, at det, ministeren vil sige på rådsmødet, er, at nu har vi efter dansk opfattelse tilstrækkelig viden til at forbyde alle antibiotiske vækstfremmere uden at afvente undersøgelsen af stofferne ét for ét.
Niels Sindal (S), 2004-05-27:
Globalt set er der altså både det ene og det andet, så hvis vi vil lave regler herhjemme, der måske sætter søfarten sådan lidt i en skammekrog, og sige, at her i Danmark gælder der andre regler, så kunne det være, at dansk søfart ville have det svært i udlandet.
Jacob Buksti (S), 1998-03-27:
blot: Når jeg hører hr. Frank Dahlgaard tale om demagogi, kan jeg kun konstatere, at det er i hvert fald en ekspert, som udtaler sig. Det eneste, jeg vil sige til det, hr. Frank Dahlgaard sagde, er, at man skulle tro, han var historiker og ikke økonom, og i givet fald ville han være en dårlig historiker.
Gitte Lillelund Bech (V), 2001-01-30:
Og med hensyn til diskussionen om folkeskoleforliget eller ikke-folkeskoleforliget, så undrer jeg mig stadig væk over, hvis folkeskoleforligsparterne mener, at dette er en del af folkeskoleforliget, hvorfor det så ikke har været bragt på banen for over 1 år siden, hvor vi startede den her debat.
Aage Frandsen (SF), 2003-03-13:
om, at der havde været langt større opmærksomhed omkring det. Det er også givet, at en del erhvervsuddannelser heller ikke er tidssvarende, og det er også derfor, det er berettiget at se på, i hvilket omfang der er behov for ændringer af de gældende erhvervsuddannelser.
Mogens Jensen (S), 2023-05-25:
Jeg vil godt fortsætte lidt i stil med hr. Jan E. Jørgensen i forhold til det her forslag om at spare 800 mio. kr., som Danmarksdemokraterne har lagt frem, for det er selvfølgelig interessant for os at få nogle bud på – det tror jeg også det er for dem ude i kulturlivet – hvor de penge skal findes henne.
Preben Bang Henriksen (V), 2018-10-25:
Og når det er folk, der sidder i en ledende stilling og får en meget høj løn for det, og som alligevel svigter den pligt, så er det altså regeringens opfattelse, at hammeren også skal falde med en strafforhøjelse, i det her tilfælde med en tredjedel af, hvad de ellers måtte være tilkommet.
Peter Kofod (DF), 2024-05-28:
Hvorfor er det, at Enhedslisten i dag ikke bare laver et clean cut og smider de her medlemmer ud, tager dyb afstand fra dem og siger, at man selvfølgelig ikke kan være medlem af Enhedslisten, hvis man ønsker, at danske skattekroner skal falde i hænderne på en terrororganisation?
Henrik Frandsen (M), 2025-12-02:
Jeg ser en verden, hvor det gælder om at genanvende mest muligt og genanvende det på den bedst mulige måde og til de bedst mulige produkter, og smider vi det hele ned i én stor spand, blander det dernede og sorterer det efterfølgende, så får vi simpelt hen bare et produkt derude, som ikke er nær så godt at genanvende.
Jane Heitmann (V), 2015-12-11:
En af hjørnestenene i dansk lovgivning er godkendelsesproceduren af lægemidler, hvor f.eks. den dokumenterede virkning skal være større end bivirkningerne, lægemidlet skal være sikkert at anvende, man skal overholde god fremstillingspraksis, og klinisk forskning skal være en del af det, der indgår i dokumentationen for lægemidlets virkning.
Finn Sørensen (EL), 2013-05-31:
Det er jo en teknisk problemstilling – det er ikke noget argument for, at vi altid skal stemme alle beslutningsforslag ned – der opstår ved rigtig mange beslutningsforslag, som Enhedslisten selv har været udsat for, nemlig at dem, der så skal føre det ud i livet, den siddende regering, spørger: Hvad betyder nu det her?
Martin Henriksen (DF), 2008-01-10:
Jeg har så bare i et forsøg på at være morsom - det kan godt være, at det ikke er lykkedes - konstateret, at man ikke kan fremsætte et beslutningsforslag, hvor man kritiserer regeringen, Dansk Folkeparti og Socialdemokratiet for stille bureaukratiske krav til folkeskolen, når man selv gør det samme.
Alex Vanopslagh (LA), 2022-05-18:
Og jeg synes stadig, det er relevant at få svar på, om ministeren mener, at ministeren tog fejl, da man kritiserede den tidligere blå regering for at sænke ydelserne, eller om det bare handler om, hvordan man gør folk fattige – at hvis man gør det med skatter og afgifter, er det helt o.k.
Helga Moos (V), 2002-11-22:
Flere og flere lande tilslutter sig dyrkning af GMO, og det er ikke hvilke som helst lande; det er USA, Canada, Kina, Australien, Indien, Argentina, Sydafrika, Rusland og lidt tættere på Frankrig, Spanien, Portugal, Bulgarien og Rumænien.
Karina Adsbøl (DD), 2023-10-13:
Det er selvfølgelig afgørende, at børn, som har brug for det, kan få udsat skolestarten med et år, da børn udvikler sig forskelligt, og det skal vi tage hensyn til, så alle børn får de bedst mulige betingelser for trivsel og udvikling samt en god skolegang, og derfor er vi i Danmarksdemokraterne også enige i lovforslagets intentioner om at sikre, at børn ved behov kan få udsat skolestarten af hensyn til deres trivsel og udvikling.
Morten Homann (SF), 2003-02-04:
Jeg vil godt bede hr. Kaj Ikast om at bekræfte, at det sådan set også var en af de ting, som fremgik af Rigsrevisionens redegørelse, at man netop konkret efterlyste, at Trafikministeriet ville have styrket sin beslutning, hvis man havde været inde at lave en vurdering af DSB's egne forudsætninger om, hvorvidt passagerfremskrivningen, som var det afgørende og grunden til, at man afviste det, også holdt vand.
Martin Lidegaard (RV), 2016-09-06:
Altså, hvis det nu viser sig, at de familier, som får mange børn – og dermed bidrager til den store plan for Danmark, nemlig at der kommer flere danskere og derfor også en større økonomi i landet – bor på landet, og at vi dermed rammer landdistrikterne ekstra hårdt med det, regeringen foreslår, skulle vi så ikke prøve at undgå den del af regeringens plan?
Søren Pape Poulsen (KF), 2021-04-13:
Og så er det, jeg siger: Når den nu er der, og det ved vi alle sammen, så er det vel ikke sådan, at ordføreren tror, at hvis vi bare skærer voldsomt ned i Danmark og venter på, at der er nogle træer, der gror, og vi en dag kan fælde og lave møbler af, får vi den situation, at vi får et bedre klima i verden.
Rasmus Jarlov (KF), 2019-11-01:
Og grunden til, at jeg spørger om det, er, at jeg synes at have bemærket, at Alternativet mener, at folk, som ikke kan tale dansk, ikke kan bestå en indfødsretsprøve, fordi de måske har nogle psykiske diagnoser eller et eller andet andet, skal have et dansk statsborgerskab.
Frank Aaen (EL), 2008-12-05:
Nu har Dansk Folkeparti ønsket at rejse det spørgsmål i den her debat, og det er også helt i orden, men er hr. Jeppe Kofod klar over, at der er medlemmer af Folketinget, som er gået langt videre ved f.eks. at tage åbent afstand fra menneskerettighederne, og som har tilsluttet sig muligheden for at kunne bruge tortur over for mennesker?
Brian Mikkelsen (KF), 2004-12-10:
Jeg har endnu ikke set nogen som helst ændringsforslag fra Socialdemokratiet, som vil forbyde forlag at reklamere for deres bøger, og det er altså gældende ret i Danmark, at forlag har lov til at reklamere for deres bøger, uanset hvilke personer de udsender bøger om.
Keld Albrechtsen (EL), 2000-11-01:
Jeg er desværre enig med ministeren i, at efter det sidste svar er det ikke længere specielt uklart, men kun dybt beklageligt, for nu siger ministeren jo i virkeligheden, at han bakker op om Solanas kup, som det er blevet kaldt, og mener, at når Danmark har stemt for det, så er det selvfølgelig også lovligt. Så vil jeg godt spørge ministeren: Hvad så, hvis vi i Folketingets Europaudvalg anmoder om at få oversendt et af disse dokumenter, som nu bliver hemmeligstemplet uden konkret begrundelse, og vi så henviser til, at der ikke i det pågældende dokument er grundlag for hemmeligholdelse, vil ministeren så meddele Folketingets Europaudvalg, at vi ikke kan få dokumentet, eller vil ministeren foretage den konkrete bedømmelse, som Traktaten fordrer?
Jan E. Jørgensen (V), 2013-12-10:
Reelt at være stavnsbundet til sit hjem i 10 år eller mere, som vi har set med borgerne i Limfjordsområdet, er ikke rimeligt, og derfor pålægger forslagsstillerne regeringen at fremsætte et lovforslag inden 1. juni 2014, der styrker borgernes retssikkerhed i forbindelse med statslige anlægsprojekter.
Peter Skaarup (DF), 2011-12-14:
Man kunne jo næsten få det indtryk, når man hører statsministeren tale om de her ting, at alt er godt, og at vi sådan set ikke engang behøver debattere det her i dag, fordi et bredt flertal har besluttet sig for, at det er fint med spindoktorer og det er fint med de regler, der er nu.
René Skau Björnsson (S), 2007-04-24:
For de mennesker, der kun har – og det er det jo typisk – deres sociale pension som forsørgelsesgrundlag, og som heller ikke har nogen mulighed for pensionsopsparing eller anden opsparing, er der tale om en mærkbar forringelse, når et beløb lige pludselig bortfalder, fordi man får bevilget hjælpen efter en anden paragraf i lovgivningen.
Ulrik Kragh (V), 2003-11-20:
Hvis det er sådan, at man bor i en lejlighed, der skal renoveres, og huslejestigningen øges så meget, at man har ret til en genhusning, så bliver reglerne ens efter byfornyelsesreformen og efter de regler, som gælder i den almindelige lejelov og boligreguleringslov.
Mette Frederiksen (S), 2014-05-13:
Jeg har fået en henvendelse fra hr. Bent Bøgsted og også fra Gigtforeningen og andre, og vi kigger selvfølgelig på formuleringen, for det, vi i fællesskab har ønsket med den ottende forlængelsesmulighed, er at sikre, at mennesker, der står med en livstruende sygdom, ikke pludselig kan miste deres sygedagpenge.
Sjúrður Skaale (JF), 2020-12-15:
Jeg har et konkret spørgsmål: Mener ordføreren, at det kunne være en idé, at ligesom staten lægger bånd på sig selv i andre sammenhænge, og ligesom staten giver borgerne rettigheder i andre sammenhænge, sagde man, at når staten er efter en borger, skal borgeren have at vide, om han bliver frikendt eller dømt, inden for en vis bestemt tidsgrænse, hvor man siger, at der skal gå maks. 5 år eller maks. 2 år, alt efter hvor kompleks sagen er?
Rasmus Stoklund (S), 2022-03-31:
Og uanset hvad, om så det er nogle af de andre lande, som er omfattet af fru Pernille Vermunds forslag, er der da masser af muslimer i de pågældende lande, som ville være velkomne, også i vores optik, hvis de kan leve op til kravene i øvrigt på erhvervsordningen, og komme hertil og bidrage som ingeniører, eller hvad ved jeg.
Jan E. Jørgensen (V), 2013-12-10:
Jeg er ikke sikker på, at jeg helt forstår det, for når man fortæller, at man nu sætter penge af til forlodsovertagelse og ikke kaster sig ud i projekter, som ikke bliver til noget, hvad skulle så være problemet med at vedtage det her beslutningsforslag og gøre det til et retskrav, så man sikrer, at borgeren ved, at hvis vedkommende bliver ramt af en potentiel linjeføring tværs igennem sin ejendom, så har borgeren altså et retskrav på forlodsovertagelse?
Karen J. Klint (S), 2004-05-11:
Jeg vil spørge fru Line Barfod, om det ikke er lidt skuffende, når vi har fået en redegørelse, der kun svarer på halvdelen af Folketingets vedtagelse, at ministrene så åbenbart kun supplerer med en ny status i dag og det ikke ser ud til, at ministrene går på talerstolen nu efter den sidste ordfører og giver os nogle yderligere svar på visionen.
Karen J. Klint (S), 2003-11-27:
herindefra i dag, men alligevel nogle tilkendegivelser fra flere af partierne om, at man godt vil snakke videre om det. At vi så skal uden for rummet her for at få sådan de rigtig store roser for beslutningsforslaget, er så en trøst, og jeg vil endda sige, at det faktisk er en dejlig trøst, for udeomkring har man jo, lige siden man hørte om vores tanker for godt et år tids siden, sagt: Det er det, vi har brug for.
Peter Christensen (V), 2012-12-05:
Og finansministeren svarer aldrig på spørgsmålene, når det bliver svært, men når det er blevet svært, er det jo, fordi regeringen siger, at man skal finde de 3 mia. kr. på tre elementer, hvor finansministerens eget ministerium siger sort på hvidt, at hvad angår sygefravær, kan man godt lave nogle gode initiativer, dem vil vi bakke op om, men man kan ikke indregne dem som en del af en finansiering.
Lars Barfoed (KF), 2013-04-25:
Der står derimod, at regeringen skal tage en dialog med Folketingets partier og Grønlands landsstyre med henblik på at vurdere, hvordan den danske stat bedst kan bidrage til efterforskning og udvinding af råstoffer i den grønlandske undergrund – hvordan vi bedst kan bidrage til det, skal vi tage en dialog om.
Mette Gjerskov (S), 2013-12-19:
Dansk Folkeparti har støttet meget farlige missioner i Afghanistan og i Irak, hvor vi har mistet vores folk, så kunne jeg ikke få at vide helt præcis, hvad det er for en ændring i Dansk Folkepartis udenrigspolitik, der gør, at man løber væk med halen mellem benene, når nu vi endelig kunne gøre noget entydigt godt.
Meta Fuglsang (SF), 2009-05-28:
Vi er kommet med udmeldinger om begrænsninger på, hvor mange der er plads til, vi er kommet med udmeldinger om, hvordan man skal opføre sig, når man er her, vi har støttet en lang række initiativer omkring udvisning og omkring skærpelser i forbindelse med udvisninger, og så har vi sagt, at man, hvis man bærer våben, og hvis man begår grov kriminalitet, skal kunne udvises.
Per Clausen (EL), 2011-03-31:
Men det er vel rigtigt, vil jeg sige til hr. Flemming Møller Mortensen, at det af høringssvarene klart fremgår, at såvel studerende som ansatte på de her uddannelsesinstitutioner er lodret imod de forslag, der er kommet, om at lave om på styrelsesstrukturen.
Ole Sohn (SF), 2001-02-08:
Der håber jeg, at den høring, som Folketingets Kulturudvalg i går besluttede at afholde, og som netop skal sætte fokus på de nationale kulturbevaringsinstitutioners opgaver med bl.a. at sikre kulturarven, herunder også Nationalmuseets forpligtelser, kan være med til at sætte fokus på, hvad vi skal bevare, og hvorfor vi skal bevare det, men også at tage diskussionen om, hvordan vi prioriterer, og dermed også skaffe økonomien til det.
Mette Gjerskov (S), 2008-05-27:
og vi vil altså meget gerne have, at man på nationalt plan, at vi her i Danmark kigger alvorligt på de projekter, vi investerer i, og kigger alvorligt på dem og sikrer, at der er tale om reelle reduktioner, og sikrer, at der er tale om reelle teknologioverførsler til de fattige lande.
Peter Kofod (DF), 2018-11-07:
Det, der egentlig er baggrunden for, at jeg har stillet det her spørgsmål, er, at jeg godt kunne tænke mig, at vi kom frem til en situation, hvor kommunerne i stedet for at sige, at det er vanskeligt for dem, at det er svært for dem, sagde: Vi har armene over hovedet af ren lykke, fordi vi har fået fjernet de her samlingssteder, som skaber utryghed i lokalområderne, og som man ikke kan være tjent med.
Alex Vanopslagh (LA), 2020-11-17:
Så signalerer statsministeren da, at det sådan set er lidt lige meget, at der er begået et grundlovsbrud, for det er statsministeren selv, der bestemmer, om minkavlerne må beholde deres dyr; det afhænger ikke af, om der er lovhjemmel på plads og et flertal på plads i Folketinget.
Tove Videbæk (KD), 2004-11-17:
Hele hensigten med oprettelsen af disse patientkontorer var jo netop, at det skulle være enkelt og hurtigt for patienterne at få kontakt med en person, som enten kunne tage en snak med dem og forklare dem nogle eventuelle misforståelser eller hjælpe dem videre med, hvad de havde behov for.
Kristian Thulesen Dahl (DF), 2004-03-24:
Nu vil jeg ikke bede hr. Nicolai Wammen om at miste pessimismen, det vil næsten være for meget at bede om, men hr. Nicolai Wammen og Socialdemokratiet stemte jo imod ældreydelsen, altså at vi giver en ydelse til de pensionister, der er økonomisk dårligst stillet.
Morten Bødskov (S), 2008-11-19:
Det tror jeg så jeg vil bevilge finansministeren, for sandheden er jo den, at man ude i kommunerne, som sidder og forvalter den samlede anlægsramme, næste år vil opleve, at man har færre penge til rådighed, end man har i år - 600 mio. kr. mindre næste år.
Lene Espersen (KF), 2003-09-04:
Det betyder også, at vi er villige til, om man så må sige, at se os selv i øjnene om et par år, hvor der vil komme en redegørelse til Folketinget, og måden, betænkningsbidraget klart skal fortolkes på, er naturligvis, at det, der står i besvarelserne, det, der er sagt under behandlingerne i Folketingssalen, det tror vi holder vand.
Lene Espersen (KF), 2009-12-08:
Der har været en grundig udvalgsbehandling af spørgsmålet om tjenesteydelser knyttet til produkter, men regeringen finder – og det er jeg glad for at et flertal gør – at den bedste måde at regulere selve tjenesteydelserne på, er i særlovgivning, hvor vi kan stille de krav til hygiejne, uddannelse og andet, som vi måtte finde rigtige.
Jørn Dohrmann (DF), 2009-10-22:
Og der må man bare spørge – nu ved jeg godt, at Socialdemokraterne ikke kan svare på nuværende tidspunkt – om ikke det var en idé, at Socialdemokraterne stillede et ændringsforslag om, at i stedet for at lægge det over til Kort- og Matrikelstyrelsen skulle vi lægge alle sager ud til kommunerne.
Søren Pape Poulsen (KF), 2016-03-15:
Jeg vil så spørge, om statsministeren synes, at vi har et gennemskueligt skattesystem, om det er nemt for danskerne at udfylde deres selvangivelse, eller om vi skulle prøve at arbejde i retning af at finde et langt mere enkelt system med færre fradrag og lavere skat.
Nikolaj Villumsen (EL), 2016-04-19:
Men jeg kunne godt tænke mig at spørge hr. Holger K. Nielsen: Når man læser forsiden på Berlingske i dag, kan man se, at Tyrkiet er flintrende arrig over, at det kurdiske selvstyre i Syrien overvejer at åbne en repræsentation i Danmark.
Eigil Andersen (SF), 2010-10-12:
På denne baggrund må SF sige klart nej til dette lovforslag, et forslag, som altså betyder, at statskassen hvert år vil inddrage 50 mio. kr., der hidtil er blevet anvendt på bedre arbejdsmiljø af branchearbejdsmiljørådene, der som nævnt består af både repræsentanter for fagforbund og for arbejdsgivere.
Maria Reumert Gjerding (EL), 2017-11-23:
Så som jeg også rejste spørgsmålet over for ordføreren for Dansk Folkeparti, der var på talerstolen, håber jeg, vi kan få klarhed over det i udvalgsbehandlingen, for hvis Dansk Folkeparti mener det, de har sagt, og som er gengivet i Ingeniøren, altså at man skal have en national koordinering, er der et meget stort flertal, der vil det modsatte af det, der ligger i regeringens lovforslag, og det er jo sådan set en lidt pudsig situation.
Anders Fogh Rasmussen (V), 1999-05-27:
For det første må Danmark arbejde for et fortsat aktivt amerikansk engagement i Europa, og derfor må resultatet ikke blive en EU-hær; det militære samarbejde skal fortsat ligge i NATO. For det andet skal der findes en løsning, der er acceptabel for både de EU-lande, der ikke er med i NATO, og de NATO-lande, der ikke er med i EU.
Else Theill Sørensen (KF), 2003-03-13:
Personer, der ikke overholder bopælspligten, kan påbydes at sælge, og der kan rejses retssager, hvor der kan pålægges bøder. Jeg gætter nok ikke meget forkert, når jeg gætter på, at SF netop fremsætter beslutningsforslaget nu på baggrund af en meget omtalt sag om bopælspligt og hektarstøtte.
Rasmus Stoklund (S), 2021-05-05:
Derudover, og det er lidt en kommentar til fru Rosa Lunds bemærkninger om, at det nærmest er en enkelt rapport, alle beslutninger er truffet på baggrund af, har Flygtningenævnets formand, landsdommer Henrik Bloch Andersen, jo redegjort for, at man har 1.400 forskellige rapporter i den sag, der hedder Syrien, at man derudover også trækker på en række andre kilder, og at den rapport, som der har været så meget mediepostyr om, og som fru Rosa Lund omtalte, jo ikke fungerer som sådan en eller anden form for opslagsværk, man kigger i og så ser: Her kan vi godt sende folk hjem til.
Pernille Falcon (EL), 2003-11-11:
Så vil Enhedslisten da meget gerne sørge for at bidrage til, at regeringen kan få kendskab til den problematik, og i den sammenhæng sikre, at der bliver fremsendt oplysninger, der belyser problemerne med de kæmpestore huslejer i forbindelse med nybyggeri af ungdomsboliger.
Nick Hækkerup (S), 2011-06-14:
På den anden side af de 285 skattestigninger står der nogle helt almindelige, hårdtarbejdende mennesker, som må se, at de her 285 skattestigninger, regeringen har gennemført, i høj grad rammer dem, mens lettelserne i høj grad er tildelt dem, som i forvejen har allerallermest.
Trine Bramsen (S), 2018-01-16:
Men når alt kommer til alt, mener vi altså, at det er de rigtige redskaber, vi er endt på, og også de redskaber, der kan lade sig gøre, når vi vil adressere det problem, som jo er reelt, og som findes derude, og som den pågældende mor, som jeg refererede til i mit eksempel, oplever.